**SCHENGENSKI PROSTOR**

* Učenici su podijeljeni u grupe s jednakim brojem učenika
* Dobivaju tekst o Schengenskom prostoru i Schengenskom dogovoru između zemalja članica
* Trebaju proučiti tekst
* Zadatak je napraviti umnu mapu
* Pri tome se mogu odlučiti za bilo koji alat; bio on klasični (papir i olovka) ili neki od web alata koji znaju koristiti
* Nakon završenog zadatka svaka grupa prezentira svoju umnu mapu ostatku razreda

**RADNI TEKST ZA UČENIKE**

**1. TKO SVE ČINI SCHENGENSKI PROSTOR?**

Zona sada obuhvaća 26 europskih zemalja, od kojih su 22 članice Europske unije i četiri nečlanice: Island, Liechtenstein, Norveška i Švicarska. Velika Britanija i Irska nisu htjele prihvatiti potpuno ukidanje graničnih kontrola na ulasku u svoje zemlje pa su se definitivno odjavile od provođenja sporazuma. Četiri novije članice – Bugarska, Rumunjska, Cipar, [Hrvatska – dužne su s vremenom pridružiti se Schengenskom prostoru](https://www.telegram.hr/politika-kriminal/schengen-najvazniji-stup-eu-ozbiljno-se-trese-a-mi-donosimo-insajderski-izvjestaj-o-njegovu-uvodenju-u-hrvatsku/).

**2. KADA JE NASTAO SCHENGEN?**

Obuhvat tog prostora postupno se širio od 1985. godine kada je, 14. lipnja, potpisan sporazum između pet europskih vlada u gradu Schengenu u Luksemburgu. Prve potpisnice Schengenskog sporazuma, od tada ukupno deset zemalja Europske unije, bile su: Belgija, Francuska, Njemačka, Nizozemska i Luksemburg.

**3. KOJE SU OBVEZE ČLANICA SCHENGENSKOG PROSTORA?**

Schengenski prostor funkcionira kao područje jedne države, s tradicionalnim kontrolama za one koji ulaze i izlaze iz područja, ali bez unutarnjih graničnih kontrola. Svaka zemlja zasebno dužna je samostalno osigurati potpunu zaštitu u četiri područja: zračne granice, vize, policijska suradnja i zaštita osobnih podataka.

**4. KAKVA PRAVILA VRIJEDE U SCHENGENSKOM PROSTORU?**

Schengenske države više ne obavljaju provjere na svojim unutarnjim granicama, ali su pooštrile nadzor vanjskih granica. Unutar tog područja građani Europske unije, kao i državljani trećih zemalja, mogu se slobodno kretati bez kontrola na granicama. Ali na letu unutar EU koji povezuje jednu državu članicu Schengenskog prostora i drugu izvan njega, potrebne su kontrole na granicama.

**5. ŠTO SVE PODRAZUMIJEVA TAKVO UJEDINJENJE?**

Posljedica brisanja unutrašnjih granica je pojačanje vanjskih granica Schengenskog prostora. Zemlje članice koje se nalaze na granicama su odgovorne za organiziranje strogih kontrola tih granica i za izdavanje viza za kratki boravak osobama koje ulaze u prostor. Pripadnost Schengenskom prostoru uključuje i policijsku suradnju između svih članica u borbi protiv organiziranog kriminala ili terorizma, uz razmjenu podataka, poput Schengenskog informacijskog sustava (SIS).

**6. KADA MOŽE DOĆI DO IZNIMAKA I UVOĐENJA KONTROLA?**

Iako unutrašnje granice ne bi trebale više postojati osim na papiru, članice imaju mogućnost ponovne uspostave izvanrednih i privremenih kontrola. One moraju biti opravdane teškom prijetnjom za sigurnost ili teškim propustom na vanjskim granicama, koji mogu izložiti opasnosti globalno funkcioniranje Schengenskog prostora, prema jednom dokumentu Europske komisije.